**Ziua când vom privi în urmă**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziua când vom privi în urmă

Și într-o zi când vom privi în urmă,

Vom vedea mirați cât mai avem de mers,

Prinși în acest ocean de vremuri șters,

Corăbii în furtună rămase fără cârmă!

Vânturi ne-or purta spre țărmuri îndrăznețe,

Pe cărări virgine, ai vieții pionieri,

Cărând cu noi bagajul zilelor de ieri

Și rănile ascunse menite să ne-nvețe!

Un singur drum avem, ce duce înainte,

Purtători firavi ai vieții trecătoare,

că pe drumul vieții doar se moare

Și întreaga viață e-nchisă în morminte!

S-au grăbit atâția înaintea noastră,

Să urce către creste și să întindă mâna,

Crezând că pot atinge și stelele și luna,

Pierzându-se-n neantul întinderii albastre!

Erau atâtea drumuri vreodată neumblate,

Ce vremuri prins-au unii, pășind spre absolut,

Deși și azi ne cheamă acel necunoscut,

De undeva din urmă, din vremile trecute!

Noi mergem înainte, purtați de-același val

Un val cu spumă albă ce sclipește-n soare,

Jucând cu toții rolul în care prințul moare,

Sărmani actori pe scena acestui carnaval!

Rând pe rând ne scurgem spre final,

Pe-același drum pe care mergem înainte,

Lăsând în urma noastră șiruri de morminte,

Bieți prizonieri ai piesei cu sfârșit banal!